Tlačová správa zo dňa 18. 01. 2022

**Štátny pedagogický ústav predstavuje nový vzdelávací portál www.spolu-together-jekhetane.sk**

**Školy a pedagógovia môžu využiť inovatívnu online platformu, ktorá výrazným spôsobom skvalitňuje vzdelávanie žiakov a študentov o rómskej kultúre, histórii a jazyku.**

Štátny pedagogický ústav (ŠPÚ) pripravil pre učiteľov a širšiu pedagogickú verejnosť nový vzdelávací a metodologický portál [www.spolu-together-jekhetane.sk](http://www.spolu-together-jekhetane.sk).

Novinka ponúka komplexný prehľad učebných a metodických materiálov, podporných študijných materiálov a vzdelávacích aktivít a tréningov pre učiteľov a ďalší pedagogický personál, ktorí pôsobia v školách so žiakmi z rómskych komunít.

*„Podpora úspešnosti rómskych žiakov a žiačok vo vzdelávaní je jednou z priorít Štátneho pedagogického ústavu. Časť našich aktivít sa preto zameriava na rozvoj kompetencií učiteľov a učiteliek, ale aj ďalších zamestnancov škôl v oblasti využívania rómskeho jazyka, začleňovania informácií o rómskej histórii a kultúre do vyučovacieho procesu. Verím, že pripravený portál bude pre nich užitočným a praktickým nástrojom,“* hovorí **riaditeľka ŠPÚ Miroslava Hapalová**.

Portál Spolu-together-jekhetane.sk je zameraný na oblasť rómskeho jazyka, rómskej kultúry, rómskej histórie, interkultúrnej výchovy a vzdelávania v oblastiach ľudských práv a demokratického občianstva.

*„Uľahčí využívanie rôznych digitálnych vzdelávacích materiálov pri výučbe rómskeho jazyka, rómskej kultúry a rómskej histórie, ako aj pri zavadzaní nových pedagogických prístupov vo vzdelávaní detí a žiakov z rómskych komunít. Ďalej prostredníctvom vzdelávacích aktivít a tréningov umožní sieťovanie slovenských škôl so žiakmi z rómskych komunít, učiteľov ako aj výskumných a odborných pracovníkov,“* upresňuje **Jozef Facuna zo Štátneho pedagogického ústavu**.

Vzdelávací portál je určený pre učiteľov materských, základných a stredných škôl, asistentov učiteľov a vychovávateľov, výskumných a odborných pracovníkov, manažment škôl a tiež širšiu pedagogickú verejnosť.

 Spustenie inovatívneho portálu Spolu-together-jekhetane.sk sa stretlo s pozitívnym ohlasom.

*„V našej dlhoročnej praxi sme sa nestretli s podobným vzdelávacím nástrojom v rámci Slovenska. Sú tu veľmi užitočné informácie pre celý manažment škôl, hlavne pri vzdelávaní rómskych detí, príp. v školách, kde je vysoké percento rómskych žiakov. Nájdu tu informácie o vzdelávacích projektoch aj pre učiteľov, asistentov, vychovávateľov. Následne to pomôže aj rómskym žiakom pri prekonávaní bariér, s ktorými sa môžu v školách stretnúť – kultúra, jazyk, metódy výučby a podobne. Zároveň môžu informácie na tomto portáli pomôcť aj pri výmene skúseností medzi riaditeľmi, učiteľmi a asistentmi. Vieme si predstaviť, že môžeme prispievať svojimi pedagogickými skúsenosťami a zdieľať ich s pedagogičkami a pedagógmi. ŠPÚ sa tak stane, okrem iného, sprostredkovateľom medzi školami, ktoré sa zaoberajú inklúziou rómskych žiakov do vzdelávacieho systému na Slovensku. Toto tu doteraz chýbalo,“* uviedla **Jana Tomová riaditeľka Súkromnej spojenej školy a Súkromného gymnázia s vyučovaním rómskeho jazyka v Kremnici**.

Platforma ponúka komplexný prehľad o učebných materiáloch, metodických a podporných študijných materiáloch, vzdelávacích aktivitách a tréningoch pre učiteľov a širšiu pedagogickú verejnosť, manažment škôl, výskumných a odborných pracovníkov.

Na stránke si pedagógovia nájdu tiež podklady, ktoré im pomôžu zdokonaľovať sa v rómskom jazyku, materiály o kultúre a zvykoch Rómoch.

*„Vítame túto iniciatívu ŠPÚ, aj naše školy s vyučovaním rómskeho jazyka a rómskej kultúry a reálií, ktorých zriaďovateľom je Kultúrne združenie občanov Rómskej národnosti Košického kraja, n. o. budú využívať pre pedagogické účely vzdelávací portál,“* uviedla **Irena Adamová, zakladateľka súkromnej pedagogickej a sociálnej akadémie v Košiciach**.

*„Vzdelávací portál určite pomôže učiteľom, ktorí vyučujú predmet Rómsky jazyk a literatúra v základných a stredných školách, pretože na portáli nájdu podporné učebné materiály z rómskeho jazyka, kultúry a histórie Rómov a tiež  odborne publikácie a metodiky podporujúce interkultúrne vzdelávanie v školách s vyšším zastúpením žiakov z rómskych komunít. Veľmi pozitívne sú informácie o už zrealizovaných a prebiehajúcich projektoch. Vzdelávací portál je prehľadný, ľahko použiteľný, zrozumiteľný,“* dopĺňa lektorka rómskeho jazyka Eva Gašparová, ktorá pôsobila v školstve od roku 1977 a spolupracovníčka Štátneho pedagogického ústavu.

Web [**Spolu-together-jekhetane.sk**](http://www.spolu-together-jekhetane.sk) je súčasťou projektu s názvom *„Inovatívne vzdelávanie učiteľov s cieľom zvýšiť ich interkultúrne kompetencie vo vzdelávacom procese rómskych žiakov“.* Známeho pod sloganom „Spolu s Rómami dosiahneme viac“ v rámci programu Miestny rozvoj, odstraňovanie chudoby a inklúzia Rómov financovaného z Nórskych grantov a zo štátneho rozpočtu Slovenskej republiky.

Portál [**www.spolu-together-jekhetane.sk**](http://www.spolu-together-jekhetane.sk)**.** poskytuje prehľad projektových aktivít, výstupy projektu (publikácie, vzdelávacie aktivity, študijné návštevy, školenia a tréningy), aktuality, tlačové správy, záverečné hodnotenie, archív, často kladené otázky. Návštevníci tu nájdu aj informácie o donoroch projektu, zdrojoch financovania a spolupráci s partnerom projektu Európskym Wergeland Centrom.